Kým dĺžku detí do dvoch rokov meriame v polohe ľahu s vyrovnanými nožičkami, staršie deti sa merajú postojačky. Aby bolo meranie čo najpresnejšie, dieťa musí byť vyzuté, pričom stáť musí vo vzpriamenej polohe. Špičky nôh sa vzájomne musia dotýkať, zatiaľ čo chrbát, lopatky i päty nôh sa opierajú o stenu. V takejto polohe sa následne meria rozdiel medzi podložkou a najvyšším bodom hlavy dieťaťa. V domácnosti na takéto meranie postačí krajčírsky meter, ktorý treba upevniť na stenu. V záujme čo najpresnejších výsledkov je však potrebné vykonávať pravidelné meranie dieťaťa vždy tým istým meracím prostriedkom, pričom aj osoba vykonávajúca meranie by mala byť tá istá, aby sa predišlo väčším odchýlkam v dôsledku rozdielneho spôsobu merania.